《双佩斋》
清代·王友亮

韦以治狷急，弦以厉迟迂。救偏虽异策，命意非殊途。

我欲双佩之，客见皆胡卢。揖客前致词，刚柔量时需。

含瓦既惊戆，模棱仍笑懦。老聃语自佳，子产论非诬。

断事拟镆铘，待物侔醍醐。欲求水火济，讵惜熊鱼俱。

缅维昔贤轨，揭之斋坐隅。庶几能寡过，尝此勖区区。

作者简介：（1742—1797）安徽婺源人，字景南，号葑亭。初由举人官内阁中书、军机章京。乾隆五十六年进士，官至通政司副使。官刑部时，决狱多平反。工诗文，诗格与袁枚相近。有《葑亭文集》、《双佩斋集》、《金陵杂咏》。